AaB Ishockey har ansat Martin Struzinski som assistenttræner for mandskabet i AL-Bank Ligaen.

Martin Struzinski har senest stået i spidsen for AaB's hold i 1. division, og derudover har 30-årige Struzinski erfaring fra sin tid som topspiller i både AaB og Herning. Aftalen gælder i første omgang for sæsonen 2008/2009. - Martin er et stort trænertalent, og vi ser ham og Jens Hellgren som en rigtig god cocktail, hvor Martin med sit indgående kendskab til både AaB og dansk ishockey vil være en særdeles god støtte for Jens Hellgren, siger AaB Ishockeys sportsdirektør Ole Nielsen Også Martin Struzinski glæder sig til den nye udfordring. - Dette er et skridt op ad rangstigen for mig. Med otte år som spiller i den bedste liga og med mine to år som cheftræner i 1. division føler jeg mig godt rustet til opgaven, og jeg ser meget frem til at arbejde sammen med Jens Hellgren, siger Martin Struzinski. AaB Ishockey genoptager træningen på mandag den 28. juli og skal første gang på is lørdag den 2. august.